

**TEKSELAS AITU ŠĶIRNES**

**AUDZĒŠANAS PROGRAMMA**

(Precizēta 15.04.2024.)

**2019.**

\* *programma spēkā no 07.08.2024.*

Audzēšanas programma sagatavota un apstiprināta saskaņā ar Latvijas Republikā spēkā esošiem normatīvajiem dokumentiem.

Programmu izstrādāja: Dr. agr Daina Kairiša, Ilze Miķelsone, Harita Eglīte, Dace Bārzdiņa.

**Saturs**

[Audzēšanas programmā lietoto terminu skaidrojums 4](#_Toc166089011)

[IEVADS 5](#_Toc166089012)

[1. Audzēšanas programmas īstenošanas rezultāti 5](#_Toc166089013)

[2. Audzēšanas programmas virsmērķis, mērķi un uzdevumi 5](#_Toc166089014)

[2.1 Audzēšanas programmas virsmērķis: 5](#_Toc166089015)

[2.2. Mērķi: 5](#_Toc166089016)

[2.3. Uzdevumi: 6](#_Toc166089017)

[3. Tekselas aitu šķirnes raksturojums 6](#_Toc166089018)

[4. Aitu identifikācijas sistēma 7](#_Toc166089019)

[5. Šķirnes aitu izcelsmes reģistrēšana 7](#_Toc166089020)

[6. Snieguma pārbaude un ģenētiskās kvalitātes novērtēšana 7](#_Toc166089021)

[6.1. Jēru snieguma pārbaude 7](#_Toc166089022)

[6.2. Vaislai audzējamo aitu un teķu snieguma pārbaude 8](#_Toc166089023)

[6.3. Aitu māšu snieguma pārbaude 8](#_Toc166089024)

[6.4. Vaislas teķu snieguma pārbaude 9](#_Toc166089025)

[7. Ciltsgrāmatas kārtošanas metodika 10](#_Toc166089026)

[8. Vaislinieka sertifikāta reģistrēšana, izsniegšana un derīguma termiņa pagarināšana 11](#_Toc166089027)

[9. Zootehniskā sertifikāta un izcelsmes apliecinājuma izsniegšanas kārtībā 11](#_Toc166089028)

[10. Aitu skaits, kas nepieciešams audzēšanas programmas īstenošanai 11](#_Toc166089029)

[11. Audzēšanas programmas īstenošanas ģeogrāfiskā teritorija 11](#_Toc166089030)

# **Audzēšanas programmā lietoto terminu skaidrojums**

**(pamatojoties uz regulu (ES) Nr. 2016/2012)**

**Audzēšanas programma** – sistemātisku darbību, tostarp vaislas dzīvnieku un to reproduktīvo produktu dokumentēšanas, selekcijas, audzēšanas un apmaiņas kopums, kas ir izstrādāts un tiek īstenots, lai saglabātu vēlamās fenotipiskās un/vai genotipiskās īpašības vaislas dzīvnieku mērķpopulācijā.

**Audzētājs** - fiziska vai juridiska persona, kas nodarbojas ar noteiktas šķirnes lauksaimniecības dzīvnieku audzēšanu, saskaņā ar audzēšanas programmu, un ir noslēgusi vienošanos ar šķirnes audzētāju biedrību.

**Ciltsdarbs** – saskaņā ar audzēšanas programmu īstenojams zootehnisko pasākumu kopums dzīvnieku ģenētisko un saimnieciski derīgo īpašību izkopšanai, kurā ietilpst pareiza uzskaite, snieguma pārbaude, izlase, atlase un ģenētiskās kvalitātes noteikšana.

**Ciltsgrāmata** – datne vai cits datu nesējs, ko uztur šķirnes dzīvnieku audzētāju biedrība un kurā ir pamatdaļa un viena vai vairākas papilddaļas tās pašas šķirnes dzīvniekiem, kuri neatbilst ierakstīšanai ciltsgrāmatas pamatdaļā.

**Pārraudzība** - process, kas nodrošina kvantitatīvus un kvalitatīvus datus par lauksaimniecības dzīvnieku un tā produktivitāti un šo datu reģistrēšanu.

**Pārraugs** - fiziska persona, kura veic pārraudzību.

**Sertificēts vaislinieks** - vīriešu kārtas lauksaimniecības dzīvnieks, kurš atbilst audzēšanas programmā noteiktajiem kritērijiem, un par ko ir saņemts izmantošanas sertifikāts.

**Snieguma pārbaude -** process audzēšanas programmas īstenošanai, kas nodrošina kvantitatīvus datus par lauksaimniecības dzīvnieku, tā produktivitāti, eksterjeru, kā arī citus ģenētiskās kvalitātes noteikšanai nepieciešamos datus un šo datu reģistrēšanu.

**Šķirne** - dzīvnieku populācija, kas ir pietiekami viendabīga, lai to par atšķirīgu no citiem tās pašas sugas dzīvniekiem uzskatītu viena vai vairākas audzētāju grupas, kuras ir vienojušās minētos dzīvniekus, norādot zināmos to priekštečus, ierakstīt ciltsgrāmatās, lai atražotu to iedzimtās īpašības, audzēšanas programmā izmantojot reprodukciju, apmaiņu un selekciju.

**Šķirnes dzīvnieku audzētāju biedrība** - audzētāju apvienība, audzētāju organizācija vai publiska struktūra, kuru dalībvalsts kompetentā iestāde atzinusi nolūkam īstenot audzēšanas programmu ar tīršķirnes vaislas dzīvniekiem, kuri ierakstīti vienā vai vairākās ciltsgrāmatās, ko minētā apvienība, organizācija vai struktūra uztur vai izveido.

**Tīršķirnes vaislas dzīvnieks -** dzīvnieks ar 100% attiecīgās šķirnes asinību, vai atbilst audzēšanas programmā norādītajām prasībām.

**Vaislas dzīvnieks –** tīršķirnes vaislas dzīvnieks, kas ierakstīts ciltsgrāmatas A sadaļā.

**Vaislas materiāls** – no vaislas dzīvniekiem mākslīgās reprodukcijas nolūkā savākta vai iegūta sperma, olšūnas vai embriji.

**Vērtētājs** - fiziska persona, kura ir saņēmusies sertifikātu un veic dažāda vecuma un dzimuma aitu vērtēšanu.

**Zootehniskais sertifikāts** – izcelsmes sertifikāts, apliecinājums vai komerciāla dokumentācija, ko par vaislas dzīvniekiem vai to reproduktīvajiem produktiem, kurā sniegta informācija par vaislas dzīvnieku vai to reproduktīvo produktu ģenētisko izcelsmi, identifikāciju un, ja pieejams, par snieguma pārbaudes vai ģenētiskās ievērtēšanas rezultātiem.

# **IEVADS**

Tekselas šķirne ir pasaulē atzīta par vienu no labākajām gaļas tipa šķirnēm. Šķirne piemērota audzēšanai tīršķirnē, kā arī krustošanai ar vietējo šķirņu aitām, gaļas jēru ieguvei. Tiek izmantota arī jaunu gaļas tipa aitu šķirņu veidošanā.

Ir vēstures liecības par to, ka Latvijā Tekselas šķirnes aitas nelielā skaitā audzētas jau kopš   
20. gs. sākuma.

Pateicoties z/s „Griezes” īpašniecei Vandai Krastiņai, 2011. gadā tika īstenots lielākais vaislas teķu imports no Holandes, atvedot 15 teķus. Vēlāk šķirnes aitas un teķi tika ievesti no Igaunijas, Vācijas un Holandes. Tas ir pamatojums tam, kāpēc Latvijā tiek audzētas, pēc ārējām pazīmēm, dažāda tipa Tekselas šķirnes aitas.

**1. Audzēšanas programmas īstenošanas rezultāti**

(no 2014. līdz 2018. gadam)

Tekselas šķirnes aitu māšu produktivitātes rādītāji no 2014. līdz 2018. gadam apkopoti   
1. tabulā. Aitu māšu skaits 5 gadu laikā ir palielinājies par 154, no 110 līdz 264., apliecinot aitu audzētāju interesi par Tekselas šķirnes aitu audzēšanu.

1. tabula

**Tekselas šķirnes aitu māšu skaits, auglība un jēru augšanas rādītāji\***

|  |  |  |  |  |  |
| --- | --- | --- | --- | --- | --- |
| Gads | Aitu mātes | | Jēri | | |
| skaits  (uz pārraudzības gada beigām) | auglība, % | dzīvmasa pie dzimšanas, kg | koriģētā dzīvmasa 70 dienu vecumā, kg | dzīvmasas pieaugums diennaktī līdz vērtēšanai, g |
| 2013/2014 | 110 | 131 | 3.92 | 20.29 | 233.8 |
| 2014/2015 | 111 | 138 | 4.38 | 21.61 | 244.7 |
| 2015/2016 | 185 | 142 | 3.62 | 22.95 | 258.7 |
| 2016/2017 | 193 | 163 | 4.58 | 23.18 | 261.5 |
| 2017/2018 | 264 | 141 | 4.21 | 18.80 | 207.4 |

\*LDC informācija

Aitu māšu skaita straujais palielinājums pēdējā pārraudzības gadā liecina, ka aitu ganāmpulks papildināts ar 71 pirmās atnešanās aitu māti. Līdzīgs aitu māšu skaita palielinājums bija reģistrēts no 2015. uz 2016. gadu. Lielākā aitu māšu auglība un jaundzimušo jēru dzīvmasa reģistrēta 2016./ 2017. pārraudzības gadā, vidēji 163% un   
4.58 kg. Šajā gadā, neskatoties uz lielāko aitu māšu auglību, iegūts lielākais dzīvmasas pieaugums jēriem zīdīšanas periodā, kā rezultātā jēru dzīvmasa 70 dienu vecumā bija vidēji 23.18 kg.

# **2. Audzēšanas programmas virsmērķis, mērķi un uzdevumi**

## 2.1 Audzēšanas programmas virsmērķis:

Latvijas apstākļiem piemērotu, kvalitatīvu Tekselas tīršķirnes vaislas aitu un teķu audzēšana.

## 2.2. Mērķi:

1. pavairot un audzēt Tekselas tīršķirnes aitas un teķus.
2. veidot, pēc ārējām pazīmēm un produktivitātes, vientipiskus tīršķirnes aitu ganāmpulkus.
3. nodrošināt augstvērtīgus tīršķirnes vaisliniekus, gaļas jēru ieguvei.

## 2.3. Uzdevumi:

2.3.1. izkopt aitu māšu produktivitāti, kas raksturīga Tekselas šķirnes aitām Latvijā, sasniedzot auglību līdz 160% un jēru dzīvmasas pieaugumu diennaktī zīdīšanas periodā līdz 260 g;

2.3.2. uzkrāt jēru muskuļaudu un taukaudu slāņa dziļuma mērījumus, nodrošinot objektīvu minēto pazīmju vērtējumu (ar ultrasonogrāfu pret 13. ribu). No 2024. pārraudzības gada iekļaut mērījumu rezultātus jēru un vaislas teķu snieguma pārbaudē.

2.3.3. vērtēt vaislai audzējamo aitu un teķu vilnsegu, eksterjeru un muskuļojumu, nodrošinot kvalitatīvu aitu un teķu iekļaušanu vaislas aitu ganāmpulkā;

2.3.4. audzējamās aitas un teķus izmantot vaislai, sasniedzot attiecīgi 50 kg un 65 kg dzīvmasu;

2.3.5. nodrošināt vaislas teķu pārbaudi pēc pēcnācēju kvalitātes Stacijā un šķirnes aitu audzētāju saimniecībās.

2.3.6. aitu māšu aplecināšanā izmantot augstvērtīgus, sertificētus vaislas teķus, ar Skrepi rezistentu genotipu (R1).

# **3.** **Tekselas aitu šķirnes raksturojums**

Tekselas šķirne veidota 19. gadsimta sākumā Nīderlandes ziemeļrietumu daļā, Tekselas salā. Tās pirmsākumi meklējami senā vietējā šķirnē ar nosaukumu *Pielsteert*, kas nozīmē tieva, īsa aste. Lai uzlabotu auglību, dzīvmasas pieaugumu un ķermeņa masu, 19. gs. sākumā šīs šķirnes aitas krustoja ar dažādiem aitu šķirņu vaisliniekiem – kā Linkolnas *(Lincoln),* Leičestras *(Leicester)* un Vensleidālas *(Wensleydale)* šķirnēm.

Nīderlandē Tekselas šķirne ir populārākā, tās daļa ir 70% no visām valstī esošajām aitām. Šķirne ir populāra kā tēva šķirne gan Eiropā, gan Austrālijā, Kanādā, ASV, Jaunzēlandē un Āfrikā.

Vidēja līdz liela auguma aitas ar baltas krāsas vilnu ar pigmentētu ādu pie lūpām, nāsīm un acīm. Aitām balta galva, galva un kājas klātas ar baltiem, smalkiem segmatiem. Šķirnei raksturīga plata galva ar īsu, it kā saspiestu degunu, melnu tauriņveida zīmējumu degungalā un plati novietotām, nedaudz ieslīpi uz augšu vērstām, īsām ausīm (1. att.).



1. att. Tekselas šķirnes teķis (foto no SIA Mikaitas arhīva).

Vilna ir balta, vidēji smalka, 33 – 35 mikroni, bez melniem matiņiem. Vilnas nocirpums   
3.5 – 4.5 kg. Aitu māšu dzīvmasa 70 – 80 kg, teķu - 115 –145 kg.

Tekselas šķirnei ir dažādi tipi, piemēram, holandiešu, angļu (britu), franču. Katram tipam ir savas raksturīgās īpašības, tā Britu Tekselis ir salīdzinoši garāka auguma nekā holandiešu.

Ir izveidota Tekselas šķirnes zilās krāsas aitu līnija *(Blue Texel)*. Šīm aitām vilna ir pelēcīgi sudrabainā nokrāsā, sākot no sudrabaini gaiši pelēkas līdz tumši pelēkai.

Visu tipu Tekselas šķirnes aitām raksturīgi muskuļoti ķermeņi, mazs taukaudu noslāņojums un stipri kauli. Izcilo muskuļu masu nodrošina tā sauktais „dubultā muskuļa” gēns. Gaļa ir liesa, un šo īpašību pārmanto arī krustojuma dzīvnieki.

Tekselas šķirnes jēri ir aktīvi, ātraudzīgi, jēru dzīvmasas pieaugums diennaktī virs 400 g. Intensīvi nobaroti Tekselas šķirnes jēri, piecus mēnešu vecumā sver no 45 līdz 48 kg.

# **4. Aitu identifikācijas sistēma**

Lai nodrošinātu vienotu uzskaites sistēmu, valstī veido dzīvnieku reģistru un ganāmpulku reģistru. Reģistra izveidošanu un uzturēšanu nodrošina Lauksaimniecības datu centrs (LDC).

Aitu identifikāciju nodrošina atbilstoši normatīvajiem aktiem par lauksaimniecības un akvakultūras dzīvnieku, to ganāmpulku un novietņu reģistrēšanas kārtību, kā arī lauksaimniecības dzīvnieku apzīmēšanas kārtību

# **5. Šķirnes aitu izcelsmes reģistrēšana**

Tekselas šķirnes vaislas dzīvnieku ieguvei izmanto **tīraudzēšanu,** tas ir dzīvnieku pārošanu **vienas šķirnes** ietvaros.

Tīršķirnes aitām un teķiem piemīt šķirnei raksturīgākās īpašības, tie iegūti no vienas un tās pašas šķirnes vecākiem un vecvecākiem, kuru piederību tīršķirnei apstiprina dokumenti (ciltskartīte, zootehniskais sertifikāts, ieraksti ciltsgrāmatā).

Audzētāji, kuri iesaistās Tekselas šķirnes aitu audzēšanas programmas īstenošanā, pēcnācējus iegūst no tīršķirnes aitu mātēm un sertificētiem, tīršķirnes vaisliniekiem vai sertificēta vaislas materiāla.

Tekselas šķirnes aitu ganāmpulku veidošanai Latvijā tiek izmantotas no ārvalstīm importētās un Latvijā dzimušās tīršķirnes aitas.

# **6. Snieguma pārbaude un ģenētiskās kvalitātes novērtēšana**

Šķirnes aitām snieguma pārbaudi veic sertificēti vērtētāji un pārraugi. Tiek izmantoti dati par aitu izcelšanos, ķermeņa uzbūvi (eksterjeru), vilnsegas kvalitāti un produktivitāti.

Visu dzimumu un vecuma grupu šķirnes aitu sniegumu vērtē, vadoties pēc izstrādātās **instrukcijas snieguma pārbaudei un ģenētiskās kvalitātes noteikšanai gaļas tipa šķirņu aitām.**

## 6.1. Jēru snieguma pārbaude

Jēra vērtēšanu veic 60 – 95 dienu vecumā. Vērtēšanas laikā sertificēts pārraugs vai vērtētājs nosaka jēru dzīvmasu, nosverot ar precizitāti līdz 0.1 kg. Jēru novērtēšanas datums un dzīvmasa tiek reģistrēta kontroles lapā. Vērtētājs papildina kontroles lapu ar ierakstiem par vērtēšanas laikā identificētajām eksterjera kļūdām un nepilnībām**.**

Audzēšanas programmas īstenošanas laikā no 2019. – 2023. gadam, biedrības speciālisti, jēriem 60 līdz 95 dienu vecumā veiks muguras garā muskuļa un taukaudu slāņa dziļuma mērījumus ar ultrasonogrāfu (pret 13. ribu), un reģistrēs tos kontroles lapā. Iegūtie rezultāti tiks uzkrāti LDC datu bāzē, bet pēc iegūto datu analīzes, 2024. gadā tie tiks iekļauti jēru un vaislas teķu snieguma pārbaudē.

Vēlams, lai aitu mātei dzemdību gaita visās atnešanās reizēs būtu atzīmēta kā viegla (apzīmēšanas aktā atzīmēts kā 1, vai elektroniski – 1 dzemdības bez palīdzības).

Jēra snieguma kopvērtējuma noteikšanai, aitu mātes auglības un jēra dzīvmasas vērtējums 70 dienu vecumā tiek summēts (2. tab.).

2. tabula

**Jēru snieguma un ģenētiskās kvalitātes novērtējums**

|  |  |  |  |  |
| --- | --- | --- | --- | --- |
| Punkti | Vērtējums | Klase | Izmantošanas virziens  (atskaitē ieraksts izmantošana vaislai - V, gaļas ganāmpulkam - G, kaušanai – K) | |
| V (teķis) | S (aita) |
| 16 un vairāk | teicams | Elite | V | V |
| 14 - 15 | ļoti labs | I | G | V |
| 12 - 13 | labs | K | V |
| Līdz 11 | gandrīz labs | Br | K | K |

**Ņemot vērā nelielo šķirnes aitu skaitu, vaislai tiks atstātas arī aitas, ar vērtējumu ne mazāku par 12 punktiem.**

**Teķu kopvērtējums ne mazāks par 16 punktiem – El klase.**

## 6.2. Vaislai audzējamo aitu un teķu snieguma pārbaude

Prasībām atbilstoši izaudzētās aitas un teķus novērtē, uzsākot vaislas darbību, **8 – 18 mēnešu vecumā**, sasniedzot vismaz 75% no pieaugušas aitas vai teķa dzīvmasas. Teķim jāsver – 65 kg, aitai – 50 kg.

LDC tiek sagatavotas audzējamo aitu un teķu kontroles lapas. Divi vērtētāji, vaislai audzējamām aitām un teķiem, novērtē dzīvmasu, vilnas kvalitāti, eksterjeru un muskuļojumu. Iegūtos rezultātus ieraksta kontroles lapā un nosūtīta uz LDC, kur tiek veikta datu apstrāde un iegūts audzējamo aitu kopvērtējums (3. tab.). Aitu un teķu kopvērtējuma punkti un klase tiek norādīti atskaitēs.

3. tabula

**Audzējamo aitu un teķu snieguma un ģenētiskās kvalitātes novērtējums**

|  |  |  |  |  |
| --- | --- | --- | --- | --- |
| Punkti | Vērtējums | Klase | Izmantošanas virziens  (atskaitē – izmantošana vaislai (V),  gaļas ganāmpulkam (G), kaušanai (K) | |
| V (teķis) | S (aita) |
| 21.0 un vairāk | teicams | El | V | V |
| 19.0-20.0 | labs | I | G | V |
| līdz 18.0 | gandrīz labs | Br. | K | K |

Vaislai audzējamo teķu kopvērtējums ne zemāks par 21 punktu, turklāt neviena no pazīmēm nedrīkst būt novērtēta zemāk par 7 punktiem.

Vaislai audzējamo aitu kopvērtējums ne zemāks par 19 punktiem, turklāt vilnas un muskuļojuma kvalitātes vērtējums - ne zemāks par 6 punktiem, bet eksterjera vērtējums – ne zemāks kā 7 punkti.

**6.3. Aitu māšu snieguma pārbaude**

Pamatojoties uz jēru kontroles lapās un reģistrā izdarītajiem ierakstiem, LDC aitu mātes katru gadu novērtē pēc šādām pazīmēm: auglības visā tās izmantošanas laikā (%) un jēru dzīvmasas (vērtējot jērus 60-95 dienu vecumā), kas koriģēta uz 70 dienu vecumu (kg). Aitu māšu snieguma pārbaudes rezultātus apkopo kopvērtējuma klasē (4. tab.).

4. tabula

**Aitu māšu snieguma un ģenētiskās kvalitātes novērtējums**

|  |  |  |  |
| --- | --- | --- | --- |
| Punkti | Vērtējums | Klase | Izmantošanas virziens |
| 16.0 un vairāk | teicami | El | ciltskodola grupa (atskaites lapā ieraksts C) |
| 14.0 – 15.9 | loti labi | I | vaislas aitu ieguvei (atskaites lapā ieraksts V) |
| 12.0 – 13.9 | labi | II | vaislas aitu ieguvei (atskaites lapā ieraksts V) |
| Līdz 11.9 | gandrīz labi | Brāķis | izmantojamas gaļas jēru ieguvei (atskaites lapā ieraksts K) |

**Vaislas jēru ieguvei izmanto aitu mātes, kuru vērtējums nav zemāks par 12 punktiem.**

**Pēc tam, kad aitu māte ir sasniegusi El klases vērtējumu (ne agrāk kā pēc 2. atnešanās reizes), vērtējums tiek saglabāts visu tās atlikušo izmantošanas laiku!**

## 6.4. Vaislas teķu snieguma pārbaude

Vaislas teķu novērtēšanu LDC veic pēc vērtējuma, kas iegūts kā vaislai atbilstošu jēru skaits izteikts procentos no visu vērtēto jēru skaita, kā arī pēc jēru ieguves uz vienu atnesušos aitu māti.

Ja vaislas teķim lecināšanai izveidota grupa no audzējamām aitām (100%), un pēc atnešanās datiem vidējā jēru ieguve ir mazāka par 1.35 jēriem, vaislas teķim tiek piešķirts vērtējums  
 – 7 punkti.

Vaislas teķus turpmāk izmanto vaislas jēru ieguvei, ja kopvērtējums nav mazāks par   
14 punktiem (5. tab.).

5. tabula

**Vaislas teķu snieguma kopvērtējums (I)**

|  |  |  |
| --- | --- | --- |
| Punkti | Klase | Izmantošanas virziens |
| 14.0 un vairāk | El | atskaitē ieraksts – V, izmantot vaislai |
| 12.0 – 13.0 | I | atskaitē ieraksts – G, izmantot gaļas jēru ieguvei |
| Līdz 11.0 | Br | atskaitē ieraksts – K, realizēt gaļai |

Teķiem, no kuriem pārraudzības gadā nav iegūti pēcnācēji, bet viņi jau ir vērtēti, saglabā iepriekšējo vērtējumu.

Pārbaudes teķa statusu var saglabāt 2 pārraudzības gadus, ja teķi pirmo reizi izmanto kā rezerves teķi.

Vaislas teķim, kurš ir novērtēts pēc pēcnācēju ieguves (vaislas prasībām atbilstošie un uz aitu māti iegūtie jēri) un ir uzņemts ciltsgrāmatas A1 pamatdaļā, iegūtais E klases vērtējums nodrošina tā izmantošanu vaislai, neatkarīgi no turpmākā snieguma pārbaudē iegūtā vērtējuma. Iegūtā E klase norāda uz vaislas teķa ģenētisko potenciālu.

Iegūtos rezultātus par vaislas teķu pēcnācēju (jēru) nobarošanu (dzīvmasas pieaugums diennaktī), muguras garā muskuļa un taukaudu slāņa dziļumu pret 13 ribu (ultrasonogrāfijas mērījums) no 2024. gada iekļaus vaislas teķu ģenētiskās kvalitātes noteikšanā. To veiks biedrības “Latvijas Aitu audzētāju asociācija” ciltsdarba speciālisti.

**Vaislas teķa pēcnācēju dzīvmasas pieauguma diennaktī vērtējums nevar būt mazāks par 7 punktiem.** Pēc vaislas teķu snieguma pārbaudē iekļauto pēcnācēju kontrolnobarošanas rezultātiem vaislas teķu pārbaudes stacijā, kopējais vērtējums, lai teķi turpmāk izmantotu vaislai, nedrīkstēs būt mazāks par 21 punktu (6. tabula).

6. tabula

**Vaislas teķu snieguma kopvērtējums (II)**

|  |  |
| --- | --- |
| Punkti | Snieguma pārbaudes rezultāts, klase |
| 21.0 un vairāk | El, (atskaites lapā ieraksts V) |
| 19.0 – 20.0 | I, izmantojam gaļas jēru ieguvei (atskaites lapā ieraksts G) |
| Līdz 18.0 | Br, (atskaites lapā ieraksts K) |

**Teķis uzlabotāja statusu saņem, ja kopējais novērtējums nav zemāks par   
22 punktiem (El kl. U). Teķus uzlabotājus izmanto vaislinieku ieguvei.**

Biedrība pārraudzības gada beigās iesniedz LDC iesniegumu par vaislas teķu papildus vērtējumu pēc pēcnācēju kontrolnobarošanas rezultātiem, norādot, kuriem cilts dokumentā (ciltskartīte) ir jāpievieno lielais burts U.

# **7. Ciltsgrāmatas kārtošanas metodika**

Ciltsgrāmata ir informācijas krājums par aitu un teķu izcelšanos, produktivitāti un ciltsvērtību. Ciltsgrāmatā ieraksta novērtētus vaislas dzīvniekus ar šķirnei atbilstošu zināmu izcelsmi un eksterjeru.

Ciltsgrāmatu kārto šķirnes aitu audzētāju biedrība.

Ciltsgrāmatu izmanto:

1. ciltsdarba analīzei;
2. labāko dzīvnieku izlasei un pāru atlasei;
3. turpmāko ciltsdarba uzdevumu noteikšanai.

Ciltsgrāmatai ir divas daļas, pamatdaļa – A un papilddaļa – B.

Pamatdaļā uzņem visus dzīvos dzīvniekus, kuriem ir šķirnei atbilstoša izcelsme trīs priekšteču paaudzēs. Ciltsgrāmatas galvenajā daļā uzņem arī dzīvnieka vecākus un vecvecākus, kas var būt arī likvidēti vai krituši.

Pamatdaļa ir sadalīta divās klasēs, A1 un A2.

A1 klasē ieraksta dzīvniekus ar atbilstošu izcelsmi un audzēšanas programmas prasībām atbilstošu produktivitāti (7. tabula). Ciltsgrāmatas A1 klasē var ierakstīt aitu mātes pēc pirmās atnešanās, ja metienā piedzimuši divi, vai vairāk jēru.

7. tabula

**Šķirnes aitu un teķu minimālās produktivitātes pazīmes**

**Skrepi genotips ierakstīšanai ciltsgrāmatas A1 klasē**

|  |  |  |
| --- | --- | --- |
| Produktivitātes pazīmes | Teķi | Aitas |
| Jēri ieguve no vienas mātes | 1.5 | x |
| Auglība | x | 130 |
| Kopvērtējuma klase | El | El vai I |
| Skrepi genotips | R1 | R1, R2 |

Pamatdaļas A2 klasē ieraksta jērus, audzējamās aitas un teķus, aitu mātes un vaislas teķus, kuriem ir atbilstoša izcelsme un ir veikta snieguma pārbaude. A2 daļas dzīvnieki var tikt uzņemti A1 klasē, pēc tam, kad sasniegti 7. tabulas produktivitātes rādītāji.

Ar zootehnisko sertifikātu no ārvalstīm ievestie šķirnes dzīvnieki tiek uzņemti ciltsgrāmatas pamatdaļā (A) ar zināmu izcelsmi divās priekšteču paaudzēs.

Papilddaļā (B) uzņem Tekselas šķirnes aitas ar izcelsmes apliecinājumu un šķirnei atbilstošu izcelsmi trīs priekšteču paaudzēs un šķirnei atbilstošu vizuālo izskatu.

B daļas sieviešu dzimtas pēcnācēji var tikt uzņemti ciltsgrāmatas pamatdaļā (A), ja tēvs, tēva tēvs un mātes tēvs ir uzņemti tās pašās šķirnes ciltsgrāmatas pamatdaļā, bet māte un mātes māte ir uzņemtas tās pašas šķirnes ciltsgrāmatas papilddaļā (B).

# **8. Vaislinieka sertifikāta reģistrēšana, izsniegšana un derīguma termiņa pagarināšana**

Vaislinieka sertifikātu reģistrē un izsniedz šķirnes aitu audzētāju biedrība. Uzsākot vaislas darbību, teķim tiek reģistrēts pārbaudes sertifikāts līdz 1 gadam, kurā iegūst novērtējumu. Teķis ir ierakstīts vai atbilst ierakstīšanai ciltsgrāmatas pamatdaļā (A2).

Lai reģistrētu sertifikātu, vaislinieka vai vaislas materiāla īpašnieks iesniedz šķirnes aitu audzētāju biedrībai:

1. Iesniegumu vaislinieka sertifikāta reģistrēšanai;
2. Ārzemēs iepirktajam vaisliniekam, zootehniskā sertifikāta kopiju izsniedzējas valsts oriģinālvalodā un tā tulkojumu valsts valodā;
3. Veselības sertifikāta kopiju, ja vaislinieku un tā vaislas materiāls iepirkts citā valstī.

Biedrība mēneša laikā pēc iesnieguma saņemšanas izvērtē saņemtos dokumentus un reģistrē vaislinieka sertifikātu, vai paziņo par atteikumu.

Lai pagarinātu sertifikāta derīguma termiņu, persona ne vēlāk kā 30 dienas pirms sertifikāta derīguma termiņa beigām iesniedz organizācijai:

1. Iesniegumu vaislinieka sertifikāta pagarināšanai;
2. *Maedi-Visna* izmeklējuma rezultātus, ja vaislinieks nav no M3 statusa novietnes.

Ja vaislinieka novērtējums atbilst audzēšanas programmā noteiktajām prasībām, sertifikāta derīguma termiņš tiek pagarināts uz 5 gadiem, saglabājot pirmo reizi izsniegtā sertifikāta kārtas numuru.

Biedrība LDC datu bāzē reģistrē informāciju par sertificētajiem vaisliniekiem, un sertificēto vaislas materiālu.

Pēc īpašnieka pieprasījuma biedrība 10 dienu laikā izsniedz vaislinieka vai vaislas materiāla sertifikātu dokumenta formā.

LDC nodrošina publisku informācijas pieejamību par sertificēto vaislinieku vai sertificēta vaislas materiāla izcelsmi un ģenētisko kvalitāti.

# **9. Zootehniskā sertifikāta un izcelsmes apliecinājuma izsniegšanas kārtībā**

**Zootehniskais sertifikāts** tiek sagatavots visu vecumu un dzimumu aitām, kuras uzņemtas vai atbilst uzņemšanai ciltsgrāmatas pamatdaļā (A).

Zootehniskā sertifikāta saņemšanai audzētājs iesniedz biedrībai pieteikumu, kurā norāda vaislas aitu identitātes Nr.

Biedrība pārbauda iesniegtās informācijas atbilstību un mēneša laikā pieņem lēmumu par zootehniskā sertifikāta izsniegšanu.

Ja zootehnisko sertifikātu nevar izsniegt, biedrība rakstiski norāda atteikuma iemeslus.

**Izcelsmes apliecinājums** tieksagatavots visu vecumu un dzimumu aitām, kuras nevar uzņemt pamatdaļā. Apliecinājuma saņemšanai audzētājs iesniedz biedrībai pieteikumu, kurā norāda aitas identitātes Nr.

Biedrība mēneša laikā pārbauda informācijas atbilstību un izsniedz apliecinājumu. Ja izcelsmes apliecinājumu nevar izsniegt, biedrība rakstiski norāda atteikuma iemeslus.

# **10. Aitu skaits, kas nepieciešams audzēšanas programmas īstenošanai**

Audzēšanas programmas īstenošanai Latvijā nepieciešamas vismaz 40 tīršķirnes aitu mātes un 3 neradnieciski sertificēti vaislas teķi, paredzot, ka vienā ganāmpulkā ir vismaz   
10 ciltsgrāmatas pamatdaļā uzņemtas vai uzņemšanai atbilstošas aitu mātes un viens tīršķirnes vaislas teķis.

**11. Audzēšanas programmas īstenošanas ģeogrāfiskā teritorija**

Tekselas šķirnes aitu audzēšanas programmu īsteno visā Latvijas Republikas teritorijā.